7
Iknivah in Jesús amo okineltokayah
1 Satepa de yejón, Jesús onemia itech tlali de Galilea. Mach okinekia nemis itech tlali de Judea, porke ompa sekimeh judiojtih okinekiah kixpoloskeh. 2 Iva komo yi ajsiki inmilviv in judiojtih tlen itoka ilvitl de Sakakaltih, 3 iknivah in Jesús okilvijkeh:
—Amo ximokava nika, xivia kan tlali de Judea, para ke tlen tikinmachtia ma kittakah tlen tikchiva. 4 Porke se tlen kineki ma kixmatikah, mach kichiva itla tlamantli san ichtaka. Moneki xikinchiva tetzavkaneskayomeh inmixpa nochtin tlaltikpaktlakah para ijkó nochtin ma kittakah tlen tikchiva.
5 Iknivah in Jesús ijkó okilviayah, porke nion yejvah amo okineltokiliayah. 6 Ijkuakó Jesús okinmilvi:
—Mach ya ajsi noora para nias ompa, pero imejvah san tlan ora velis inyaskeh. 7 In tlaltikpaktlakah mach velis imechkualankaitaskeh, pero Ne nechkualankaitah porke Ne nikinmilvia ke yejvah kichivah tlen amo kuali. 8 Imejvah xiviah ilvitl. Ne mach nias porke mach yi ajsi noora para nias ompa.
9 Satepa de ijkó okinmilvi, Jesús ompa omoka itech tlali de Galilea.
Jesús oyá ilvitl de Sakakaltih
10 Satepa, ijkuak iknivah in Jesús yoonevakeh ilvitl, Ye noijki oyá pero san ichtaka. 11 In tlayakankeh judiojtih okitemovayah in Jesús ompa itech ilvitl iva omotlajtlaniayah:
—¿Kanin kajki neká tlakatl?
12 Iva miekeh omotlapoviayah de Ye. Sekimeh okijtovayah: “Jesús yi neli tlakamela.” Pero oksekimeh okijtovayah: “Amo, porke san kinkajkayava in gentejtih.”
13 Pero amika omixeviaya tlajtos de Ye teixpa, porke okinmiimakasiah in tlayakankeh judiojtih.
14 Ijkuak yoyaya tlajko ilvitl, Jesús okalakki kan templo iva ope tlamachtia. 15 In tlayakankeh judiojtih sa otlatlachixkeh iva okijtovayah:
—¿Kenomi nin tlakatl sa tlawel kimati miek, iva nion amo omomachti?
16 Jesús okinnankili:
—Notlamachtilis mach kisa de Ne, sino kisa de yen tlen onechvaltitlanki. 17 Tla íkka kinekis kichivas tlen Dios kimonekiltia, kajsikamatis notlamachtilis kox kisa de Dios, o noso nikijtova san tlen Ne nikmoyejyekolia. 18 Tlen tlajtova san tlen ye kimoyejyekolia, kijtosneki kineki kuali ma tlajtokah de ye. Pero tlen kineki kuali ma tlajtokah de neká tlen okivaltitlanki, kijtosneki kijtova tlen yi neli iva amo tlakajkayava.
19 ’Moisés omechmakak in tlanavatili, iva nion se de imejvah amo kichiva tlen kijtova yejón tlanavatili. ¿Tleka pues inkinekih innechixpoloskeh?
20 In gentejtih okinankilijkeh:
—Te tikpia se amo kuali ejekatl, ¿akin kineki mitzixpolos?
21 Jesús okinnankili:
—Nochtin imejvah sa intlatlachiah san por onikpajti se kokoxki ijkuak sábado. 22 Moisés omechmakak in tlanavatili para ximosirkunsidarokah, maski yejón tlanavatili amo valevatok de Moisés, sino valevatok de inmokojkolvah tlen okachi achto opanokeh. Iva valeva imejvah inkisirkunsidarovah se konetl maski ma yeto sábado. 23 Imejvah inkinekih inmokavaskeh kuali itech itlanavatil Moisés iva inkisirkunsidarovah se konetl maski sábado porke mero itech yejón tonali okitokaro mosirkunsidaros, tonses, ¿tleka inkualanih nova por onikpajti se tlakatl ijkuak sábado? 24 Amo san nima xiktlajtlakoltikah se tlakatl san por imejvah xikmoyejyekolikah, sino xiktlajtlakoltikah tla yi neli inkimatih nik okichi tlen amo kuali.
Jesús okijto de kan ovala
25 Ijkuakó sekimeh gentejtih de Jerusalén okimolviayah:
—¿Amo ye nin tlakatl tlen kitemojtinemih para kimiktiskeh? 26 Pero, xikittakah, tlapojtok teixpa iva amitla kilviah. ¿Xamo in totlayakankavah yokimomakakeh kuenta ke nin tlakatl yen Cristo? 27 Pero tejvah kuali tikmatih de kan ovala nin tlakatl. Pero ijkuak vitz in Cristo, amika kimatis de kan vitz.
28 Jesús otlamachtijtoka kan templo, iva ijkuak ijkó okikakki, okijto chikavak:
—¡Imejvah inkijtovah innechixmatih iva inkimatih de kan onivala! Pero Ne amo onivala san por Ne oniknekki, sino onivala porke onechvaltitlanki noTajtzi tlen itech onka tlen melajkayotl, ivan tlen imejvah amo inkixmatih. 29 Ne nikixmati porke Ne onivala de inavak, iva Ye onechvaltitlanki.
30 Ijkuakó okinekiah kikitzkiskeh in Jesús. Pero amika omixevi okikitzki, porke ayamo oajsia iora para kikitzkiskeh. 31 Pero miekeh okineltokakeh, iva okijtovayah:
—Ijkuak vitz in Cristo, ¿kox kinchivas okachi wejwei tetzavkaneskayomeh ke nin tlakatl?
In fariseos okinekkeh kikitzkiskeh in Jesús
32 In fariseos okikakkeh tlen okijtovayah in gentejtih de yen Jesús, por eso yejvah omotlatlalvijkeh invan tlayakankeh tiopixkeh, iva okintitlankeh sekimeh templojmayoltih para ma kikitzkikah in Jesús. 33 Ijkuakó Jesús okijto:
—Ne nietos inmovah sa kana keski tonali, satepa oksemi nimokuapas inavak noTajtzi tlen onechvaltitlanki. 34 Imejvah innechtemoskeh, pero amo innechajsiskeh, porke mach velis inyaskeh kan Ne nias.
35 Ijkuakó in tlayakankeh judiojtih omotlajtlaniayah:
—¿Kan yas nin tlakatl kan tejvah amo velis tikajsiskeh? ¿Kox yas kan kateh in judiojtih tlen chantih itech oksekimeh países, iva noijki kinmachtis tlen amo judiojtih? 36 ¿Tlán kijtosneki tlen otechilvi: “Innechtemoskeh pero mach innechajsiskeh, porke mach velis inyaskeh kan Ne nias”?
Ameyali tlen kitemaka nemilistli
37 Sa ik tlami tonali de yejón ilvitl okatka okachi wei ilvitl. Jesús omoketzki iva chikavak okijto:
—Tla íkka amiki, ma viki nonavak iva ma atli. 38 Kemi kijtova in Tiotlajkuiloli, tlen nechneltokas, tonses de itech iyolo kisas atl kemi se weyatl tlen kitemakas nemilistli para semijkak.
39 Jesús ijkó okijto kijtosneki akinmeh kineltokaskeh in Jesús kiseliskeh in Tioijyotzintli. Ijkuakó ayamo ovalaya in Tioijyotzintli porke in Jesús ayamo oyaya para ilvikak ika miek mavistilistli.
In gentejtih omoxexelojkeh
40 Ijkuakó sekimeh tlen ompa okatkah, ijkuak okikakkeh nin tlajtoli, okijtojkeh:
—Yi neli, nin tlakatl yen tiotenejmachti tlen otikchixtokah ma viki.
41 Sekimeh okijtovayah:
—Nin yen Cristo.
Pero oksekimeh okijtovayah:
—Mach neli porke in Cristo mach velis vitz de Galilea. 42 In Tiotlajkuiloli kijtova nik in Cristo kipia tlen valajtos de David, de altepetl de Belén kan ochantia in David.
43 Ijkuakó, in gentejtih ope moxexelovah porke amo nochtin okineltokayah in Jesús. 44 Sekimeh okinekiah kikitzkiskeh, pero amika omixevi okikitzki.
In wejwei tlanavatijkeh amo okineltokakeh in Jesús
45 In templojmayoltih, omokuapkeh innavak in fariseos iva innavak in tlayakankeh tiopixkeh, iva okintlajtlanijkeh in templojmayoltih:
—¿Tleka amo onkivalikakeh?
46 In templojmayoltih otlanankilijkeh:
—¡Amo kema tikkakih nion se tlakatl ma tlajto kemi Ye tlajtova!
47 Ijkuakó in fariseos okinmilvijkeh in templojmayoltih:
—¿Noijki imejvah yomechkajkayah? 48 ¿Kox íkka de totlayakankavah o noso íkka de tejvah tifariseos yotitlaneltokakeh inavak Jesús? 49 Pero tlen amo kixmatih itlanavatil Moisés iva tlaneltokah inavak Jesús, Dios kintlajtlakoltis iva kintlajyoviltis.
50 Se fariseo itoka Nicodemo, tlen okachi achto ovia okittato in Jesús de yovak, okinmilvi:
51 —Totlanavatil amo techkavilia ma tiktlajtlakoltikah se tlakatl, tla achto amo tikkakih tlan ika kiteilviah.
52 Yejvah okinankilijkeh:
—¿Te noijki xamo tivitz de Galilea? Kuali xikmomachti in Tiotlajkuiloli iva tikittas ke de Galilea amo keman kisa nion se tiotenejmachti.
53 Iva ijkuakó nochtin ope yavih para inkalijtik.